Ashraf G'ani: Pokiston Tolibonni o'z hududidan haydasin
Tolibon rahbarlarini Kobul adliyasiga topshiring, deya talab qilmoqda Afg'oniston prezidenti qo'shni Pokistondan.
Dushanba kuni parlamentning qo'shma majlisida keskin chiqish qilgan G'ani Pokiston qurolini tashlamagan toliblar yetakchilariga qarshi kuch ishlatishga va'da bergan edi, dedi. G'anining aytishicha, jangarilar Pokistonning Peshovar va Kvetta kabi shaharlaridagi qarorgohlaridan turib Afg'onistonga zarbalar bermoqda. "Pokiston to'rt mamlakatni ichiga olgan xalqaro guruh doirasida majburiyatini bajarishi lozim. Islomobod toliblar yetakchilarini javobgarlikka torta olmasa, ularni bizga topshirsin. Jangarilarning jazosini beramiz", - dedi G'ani. Prezident G'ani Afg'oniston, Pokiston, Xitoy va Amerikani o'z ichiga olgan, Tolibonni muzokara stoliga qaytarishga urinayotgan guruhni nazarda tutayapti. To'rt tomonlama bu dialog samarasi bilan Pokistonda mart oyida dastlabki muloqot o'tishi e'lon qilingan edi. Lekin toliblar oxirgi daqiqada fikridan qaytib, Afg'onistonda hujumga o'tdi. O'tgan haftada jangarilar Kobulda sodir etgan qonli xuruj, masalan, salkam 70 odamni hayotdan olib ketib, kamida 350 kishi jarohatlandi. G'azablangan afg'on jamoatchiligi Prezident G'anidan Tolibon bilan murosa qilib o'tirmaslikni, harbiy amaliyotlarga zo'r berishni talab qildi. Rasmiylar taxminicha, seshanba kungi xurujni Pokistonda asoslangan Haqqoniy tarmog'i shu davlat razvedkasi ko'magi bilan uyushtirgan. Islomobod bu da'voni rad etadi. Dushanba kungi chiqishida G'ani zo'ravonlikdan yuz o'girgan toliblar bilan hanuz murosaga tayyor ekaniga ishora qildi. Amerika rasmiylari avvaldan Pokistonni toliblarga o'z hududida faoliyat yuritishga ijozat bergani uchun tanqid qilib keladi.